Številka:

Datum:

Zadeva: Obvestilo posameznikom po 13. in 14. členu GDPR o obdelavi osebnih podatkov pri izvrševanju zakonitih pristojnosti, nalog in obveznosti

1. **Upravljavec in pooblaščena oseba za varstvo podatkov**

Upravljavec osebnih podatkov je Finančna uprava Republike Slovenije, Šmartinska cesta 55, p.p. 631, 1001 Ljubljana, elektronski naslov [gfu.fu@gov.si](mailto:gfu.fu@gov.si) (v nadaljevanju: **FURS**).

**Informacije o pravicah posameznika daje pooblaščena oseba za varstvo osebnih podatkov (DPO – Data Protection Officer), ki je dosegljiva na elektronskem naslovu [dpo.furs@gov.si](mailto:dpo.furs@gov.si) in telefonski številki 01 478 39 29.**

1. **Pravna** **podlaga za obdelavo osebnih podatkov**

Okviri za zakonito obdelavo osebnih podatkov v javnem sektorju so določeni v [Splošni uredbi o varstvu osebnih podatkov](https://eur-lex.europa.eu/legal-content/SL/TXT/?uri=CELEX%3A32016R0679) (v nadaljevanju: **Splošna uredba**)**[[1]](#footnote-1)** in [Zakonu o varstvu osebnih podatkov](http://www.pisrs.si/Pis.web/pregledPredpisa?id=ZAKO7959) (v nadaljevanju: **ZVOP-2**). Obdelava osebnih podatkov v skladu s prvim odstavkom 6. člena Splošne uredbe o varstvu osebnih podatkov in 6. členom ZVOP-2 se lahko izvaja, če je:

1. posameznik privolil v obdelavo njegovih osebnih podatkov za enega ali več določenih namenov;
2. obdelava potrebna za izvajanje pogodbe, katere pogodbena stranka je posameznik;
3. obdelava potrebna za izpolnitev zakonske obveznosti organa, kot upravljavca (kot npr. izvajanje nalog pobiranja davkov);
4. obdelava potrebna za opravljanje naloge v javnem interesu ali pri izvajanju javne oblasti dodeljene organu kot upravljavcu (npr. izvajanje operativnih nalog poslovanja organa).

Finančna uprava obdeluje osebne podatke za izvajanje svojih zakonitih pristojnosti v skladu z [Zakonom o finančni upravi](http://www.pisrs.si/Pis.web/pregledPredpisa?id=ZAKO6792) (v nadaljevanju: ZFU) in [Zakonom o davčnem postopku](http://www.pisrs.si/Pis.web/pregledPredpisa?id=ZAKO4703) (v nadaljevanju: ZDavP-2) ter [Uredbo (EU) št. 952/2013 o carinskem zakoniku Unije](https://eur-lex.europa.eu/legal-content/SL/TXT/?uri=celex:32013R0952) in [Izvedbeno uredbo Komisije (EU) 2023/1070](https://eur-lex.europa.eu/legal-content/sl/TXT/?uri=CELEX%3A32023R1070), kot tudi drugimi predpisi. Osebni podatki se obdelujejo za namene, določene z zakonom, in v primerih obdelav s soglasjem le za namene, za katere je soglasje podano (npr. kontaktni naslov v sistemu eDavki, uporaba mobilne aplikacije eDavki). Posameznik ima pravico, da podano soglasje kadarkoli prekliče. Preklic ne vpliva na zakonitost obdelave podatkov, ki se je na podlagi privolitve izvajala do njenega preklica.

**Zakon o finančni upravi v poglavju »V. Zbiranje podatkov (davčni register in druge evidence)« natančno opredeljuje vrste evidenc in podatkov ter namene njihove obdelave. Seznam evidenc osebnih podatkov FURS z natančnejšim opisom, opredelitvijo podatkov in pravnih podlag je dostopen na spletni strani <https://www.fu.gov.si/varstvo_podatkov>.**

1. **Pravice posameznikov v zvezi z obdelavo osebnih podatkov**

Posameznik, na katerega se nanašajo osebni podatki, se lahko kadar koli posvetuje s pooblaščeno osebo za varstvo podatkov. Posamezniku so na podlagi tretjega odstavka 38. člena Ustave Republike Slovenije in 15. do 22. člena Splošne uredbe zagotovljene:

* pravica do seznanitve z lastnimi osebnimi podatki,
* pravica do popravka,
* pravica do izbrisa (»pravica do pozabe«),
* pravica do omejitve obdelave,
* pravica do prenosljivosti podatkov, kjer je to mogoče,
* pravica do ugovora,
* pravica do preklica privolitve, kadar se podatki obdelujejo na podlagi privolitve.

**Svoje pravice lahko uveljavljate s pisno zahtevo** poslano po pošti na naslov Finančna uprava Republike Slovenije, Šmartinska cesta 55, p.p. 631, 1001 Ljubljana, ali na elektronski naslov **[gfu.fu@gov.si](mailto:gfu.fu@gov.si).** Na popolne zahteve je upravljavec dolžan odgovoriti v roku 30 dni od prejema zahteve. V pomoč vam je na voljo tudi obrazec, ki je prirejen izpolnjevanju v **[elektronski](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FKontakti%2FObrazec_FURS_GDPR_-_elektronski.docx&wdOrigin=BROWSELINK" \o "datoteka D O C X)** ali **[fizični](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FKontakti%2FObrazec_FURS_GDPR_-_rocni.docx&wdOrigin=BROWSELINK" \o "datoteka D O C X)** obliki. Obrazec lahko podpišete ročno ali elektronsko.

**Posameznik se mora ustrezno identificirati in vsebinsko opredeliti svojo zahtevo. Potreben je opis zahteve in podatkov, do katerih želi posameznik dostopati. Ob upravičenem dvomu v identiteto lahko zahtevamo, da predložite kopijo dokumenta ali da se kako drugače identificirate.**

S pisno zahtevo lahko posameznik kadarkoli zahteva dostop, dopolnitev ali popravek osebnih podatkov. V zahtevi je treba navesti, katere osebne podatke je potrebno popraviti oziroma omejiti njihovo uporabo. Zaradi narave in namena obdelave ni mogoče zahtevati izbrisa osebnih podatkov iz uradnih evidenc ali ugovarjati zakoniti obdelavi osebnih podatkov.

V skladu z opredelitvijo osebnih podatkov v 4. členu in opredelitvijo pravic posameznika v 12. členu Splošne uredbe, lahko vsak posameznik **uveljavlja te pravice le v lastnem imenu.**

V skladu z 78. členom [**ZFU**](http://pisrs.si/Pis.web/pregledPredpisa?id=ZAKO6792) so vpogledi v nekatere evidence omejeni, da na ta način ne bi ovirali postopkov v teku. Tako je dovoljen vpogled v:

* evidenco o vodenju finančnega nadzora, takoj po pravnomočno končanem postopku;
* evidenco finančnih preiskav po pravnomočno končanem postopku inšpekcijskega nadzora, razen če postopek inšpekcijskega nadzora ni bil začet, v tem primeru po zastaranju pravice do odmere davka;
* evidenco o vloženih kazenskih ovadbah in naznanilih po pravnomočni odločitvi o uvedbi kazenskega postopka, če ta ni uveden, po zastaranju pregona.

Skladno z 252.b členom [**ZDavP-2**](http://pisrs.si/Pis.web/pregledPredpisa?id=ZAKO4703) lahko davčni organ na področju mednarodne izmenjave podatkov o dohodkih omeji pravice posameznika. Če bi seznanitev posameznika z izmenjanimi podatki lahko vplivala na pravilno ugotovitev davčne obveznosti in je to potrebno, da se zagotovi pravilno in zakonito vodenje davčnega postopka, se pravice posameznika do seznanitve omeji tako, da do začetka davčnega postopka oziroma do zastaranja pravice do odmere davka, če postopek ni bil začet, posameznik nima pravice do vpogleda v izmenjane podatke o dohodkih, ki se nanašajo nanj.

1. **Razkritja zunanjim uporabnikom**

Splošna uredba v točki c) prvega odstavka 15. člena določa, da se posamezniku razkrijejo tudi podatki o uporabnikih ali kategorijah uporabnikov, ki so jim bili ali jim bodo podatki razkriti. Med drugim se podatki iz davčnega registra in drugih evidenc v okviru redne izmenjave v skladu z zakonom lahko posredujejo: Zavodu za pokojninsko in invalidsko zavarovanje (ZPIZ), Statističnemu uradu RS (SURS). Na podlagi posebne zahteve lahko tudi Zavodu za zdravstveno zavarovanje Slovenije (ZZZS), pristojnemu centru za socialno delo (CSD), Radioteleviziji Slovenija (RTV) in drugim pristojnim državnim organom, ki podatke potrebujejo pri vodenju postopkov. Finančna uprava ni dolžna razkriti imen posameznih uslužbencev, ki podatke obdelujejo.

Na podlagi zakonodaje EU se podatki iz davčnih evidenc lahko izmenjujejo z drugimi državami članicami. Podatki iz uradnih evidenc se praviloma ne posredujejo v tretje države, ki niso članice EU, ali mednarodne organizacije oziroma v države, ki ne zagotavljajo standardov varnosti skladnih s Splošno uredbo.

1. **Pravica do vložitve pritožbe pri nadzornem organu**

Posameznik lahko v skladu s Splošno uredbo o varstvu podatkov vloži pritožbopri **Informacijskem pooblaščencu**: Dunajska 22, 1000 Ljubljana, e-naslov: [gp.ip@ip-rs.si](mailto:gp.ip@ip-rs.si), telefon: 01 230 97 30, spletna stran: [www.ip-rs.si](http://www.ip-rs.si).

1. **Hramba osebnih podatkov**

Osebni podatki se v evidencah hranijo do poteka roka, v skladu z namenom zbiranja in obdelave teh podatkov. Do preklica s strani posameznika se podatki hranijo le v primerih, kjer je bila podana privolitev.

1. **Avtomatizirana obdelava**

Upravljavec ne izvaja ali uporablja avtomatiziranega odločanja na podlagi pridobljenih osebnih podatkov v smislu avtomatiziranega in avtonomnega strojnega sprejemanja odločitev o pravicah in obveznostih posameznika.

1. **Informacije o konkretnih davčnih postopkih**

Davčni zavezanci lahko svojo pravico do vpogleda v posameznih, konkretnih (davčnih) zadevah izvršujejo v skladu z 82. členom [Zakona o splošnem upravnem postopku](http://pisrs.si/Pis.web/pregledPredpisa?id=ZAKO1603) (**ZUP**) na posameznem [finančnem uradu](https://www.gov.si/drzavni-organi/organi-v-sestavi/financna-uprava-republike-slovenije/o-upravi/), pri katerem se postopek vodi. Podatki so dostopni na podlagi predhodne najave ali dogovora s pooblaščeno uradno osebo, ki vodi postopek v konkretni zadevi.

Pripravil:

Mitja Levstek,

pooblaščena oseba

za varstvo osebnih podatkov

Peter Grum,

generalni direktor

Priloga: Seznam evidenc osebnih podatkov.

Vročiti: javna objava <https://www.fu.gov.si>.

1. Splošna uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov; Splošna uredba) (zadnjič spremenjena UL L št. 127 z dne 23. 5. 2018). [↑](#footnote-ref-1)